In nomine Verbi incarnati. Noverint cuncti fideles Christi, tam presentes quam secuturi, quod ego Bernardus dono Deo et sanctis apostolis ejus Petro et Paulo, et ad locum Cluniacum, in quo domnus Odilo abba preesse videtur, quasdam res que sunt site in pago Ostidunensi, in villa quæ nominatur Marengis, unum curtilum cum vinea et mansione, et quicquid in ipsa villa evenit mihi hereditario jure. Dono etiam in pago Augustidunensi, in villa Amanziaco, et in villa Vallis, de ipsa terra quam mater mea Alexandra se vivente possidet, post discessum ejus quantum evenit mihi ex ipsa hereditate, ut predicti loci seniores teneant et possideant, et quicquid voluerint faciant ab odierno die et deinceps. Si quis vero hanc nostram donacionem calumniare voluerit vel presumserit, quinque libras componat auri et, quod majus est, iram incurrat omnipotentis Dei, nisi ad emendacionem quantotius venerit. Hec vero donacio nostra semper firma et stabilis permaneat, cum stipulatione subnixa. S. Bernardi, qui hanc donacionem fecit et firmare rogavit. S. Hugonis, fratris ejus. S. Gausfredi, fratris ejus. S. Rodberti. S. Dominici. Data per manus Iterii levite, anno millesimo XXIIº, regnante Rotberto rege anno XXXmo VIº.